耒病臂比已平獨挽弓無力客言君爲史官何事挽弓戲作此詩
作者：張耒
朝代：宋

paragraphs: 君不見吾鄉少年曹子桓，文章七步相後先。
有時擲筆事弋獵，邀輕截駿馳平原。
濊貊名弓燕代馬，射雉歸來燕清夜。
一聞驚倒荀令君，何物書生乃知射。
我雖把筆笑腐儒，束腰待懸玉鹿盧。
自從病臂憂親友，百嗜爲之心一枯。
降癘無名天悔禍，奪之而與復完軀。
但慚未使杯安肘，猶負當年門掛弧。
便使凄凉身未伏，略聞弓馬氣猶粗。
莫謂早衰須袖手，將軍臂折尚平吳。